
______________________________________________________________________________
На основу члана 138. став 1. Устава Републике Србије[footnoteRef:1] и члана 33. став 2. и 37. Закона о Заштитнику грађана[footnoteRef:2], покренутом по притужби АА, Заштитник грађана је сачинио следећи [1:  „Сл. гласник РС“, бр. 98/06]  [2:  „Сл. гласник РС“, бр. 105/2021] 



ИЗВЕШТАЈ О СЛУЧАЈУ СА ПРЕПОРУКОМ

Заштитнику грађана се притужбом обратила АА из …, ул. …, изражавајући незадовољство радом Секретаријата за социјалну заштиту Градске управе града Београда.
У притужби је навела да се, са позиције у том тренутку бившег руководиоца Одељења …, 20. фебруара обратила том органу поводом догађаја који су се у периоду од 8. до 17. фебруара 2023. године одиграли у Градском центру за социјални рад у Београду, Одељење …, и затражила од тог органа да предузме мере из своје надлежности и да је обавести о предузетим мерама. Међутим, и после неколико месеци никакав одговор од Секретаријата није добила.
Испитујући испуњеност услова за поступање по поднетој  притужби у оквиру навода притужбе и разлога за њено подношење, разматрајући приложену документацију, Заштитник грађана је актом дел.бр. 21371 oд 28.08.2023. године покренуо испитни поступак оцене законитости и правилности рада Градске управе града Београда, Секретаријата за социјалну заштиту.
Актом од 07.09.2023. године орган је, између осталог, одговорио:
- да је том органу дана 20.02.2023. године достављена притужба … са прилозима који се односе на Анекс уговора о раду, од 10.02.2023. године,  понуду за измену уговорених услова рада од 10.02.2023. године и изјашњење на понуду закључења анекса уговора о раду од 17.02.2023. године, извештај лекара ВМА од 08.02.2023. године и Службену белешку о обавештењу примљеном од грађана у ПС Раковица од 09.02.2023. године.
-  да је предметна притужба након пријема у органу додељена у рад надлежном запосленом лицу, а да је у међувремену извршен премештај тог лица у другу просторију за рад и из техничких разлога предмет није обрађен благовремено, него тек након пола године, због чега орган упућује извињење подноситељки притужбе, АА.
-  Како је притужиља предметну представку доставила и Министарству за рад, запошљавање, борачка и социјална питања, исто је ту представку доставило Секретаријату дана 06.03.2023. године као информацију. Иначе у досадашњој пракси ресорно Министарство је такве представке прослеђивало Инспекторату за рад, без обавештавања другог органа о прослеђивању представке.
-  Након пријама Закључка Заштитника грађана о покретању поступка према Секретаријату, Секретаријат је доставио притужбу АА Инспекторату за рад, Инспекцији рада за град Београд дана 07.09.2023. године, имајући у виду да се притужба у претежном делу односи на њен радноправни статус у контексту поступања послодавца притужиље. Секретаријат је истог дана доставио притужбу на изјашњење притужиљином послодавцу, Градском центру за социјални рад у Београду, на коју се послодавац изјаснио и навео, између осталог, да није добио никакво обавештење од запослених у Одељењу …, да је њихова безбедност угрожена.
-  У погледу спорног догађаја који се десио од 07. до 17.02.2023. године, због којег је притужиља поднела пријаву надлежном одељењу МУП-а, Секретаријат сматра да нема места за његово поступање, јер је поступак покренут код надлежног органа у смислу прописа о кривичној, односно прекршајној одговорности.
У току поступка Заштитник грађана је прибавио и обавештење које је Инспекторат за рад, Инспекција рада у граду Београду, доставила притужиљи о извршеном ванредном инспекцијском надзору код њеног послодавца, Градског центра за социјални рад у Београду. 
Увидом  у предметно обавештење утврђено је да је Инспекција рада окончала поступак, уз објашњење о разлозима због којих је поступак окончан, односно да нису утврђене незаконитости у поступању Центра за социјални рад у Београду.
Након спроведеног испитног поступка, а на основу свега изнетог, уважавајући стандарде домаћег и међународног права, чињенице и доказе, Заштитник грађана налази да је
[bookmark: _GoBack]Секретаријат за социјалну заштиту Градске управе града Београда начинио пропуст у раду тако што је грубом непажњом пропустио да благовремено поступи по притужби АА из …, …, поднетој том органу 20.02.2023. године и да је обавести је о поступању по истој, него је по притужби поступао тек после 6 месеци.
Имајући у виду да је утврдио пропуст у раду Републичког фонда за пензијско и инвалидско осигурање, Заштитник грађана, сагласно члану 37. став 3. Закона о Заштитнику грађана, ради  унапређења рада органа и спречавања сличних пропуста у будућности, упућује следећу препоруку:
ПОТРЕБНО је да Секретаријат за социјалну заштиту Градске управе града Београда у свом будућем раду по притужбама грађана поступа благовремено, са дужном пажњом, и да на њих одговори у законом прописаном року.

Доставити:
-  Секретариту за социјалну заштиту Градске управе града Београда
-  копију подносиоцу притужбе

